รัฐบาลไทย-ข่าวทำเนียบรัฐบาล-รองนายกรัฐมนตรี สมคิดฯ ย้ำหน่วยงานภาครัฐเชื่อมโยงข้อมูล Big Data ขับเคลื่อนสู่รัฐบาลดิจิทัลเกิดผลเป็นรูปธรรม
วันจันทร์ที่ 18 พฤศจิกายน 2562
รองนายกรัฐมนตรี สมคิดฯ ย้ําหน่วยงานภาครัฐเชื่อมโยงข้อมูล Big Data ขับเคลื่อนสู่รัฐบาลดิจิทัลเกิดผลเป็นรูปธรรม
คกก. DG มีมติเห็นชอบเร่งภาพชัด (ร่าง) แผนพัฒนารัฐบาลดิจิทัลฯ 3 ปี พร้อมชงเชื่อมข้อมูลผ่าน GDX เพื่อให้เกิดบริการ OSS ภาครัฐ และให้ CIO ทุกกระทรวงปรับบทบาทสู่ DG Transformation โดยเร็ว
วันนี้ (18 พ.ย.62) เวลา 09.30 น.ณ ห้องประชุม 301 ตึกบัญชาการ 1 ทําเนียบรัฐบาล นายสมคิด จาตุศรีพิทักษ์ รองนายกรัฐมนตรีเป็นประธานการประชุมคณะกรรมการพัฒนารัฐบาลดิจิทัล ครั้งที่ 1/2562 ร่วมกับหน่วยงานที่เกี่ยวข้อง โดยมี นายพุทธิพงษ์ ปุณณกันต์ รัฐมนตรีว่าการกระทรวงดิจิทัลเพื่อเศรษฐกิจและสังคม เข้าร่วมด้วย โดยที่ประชุมได้มีมติเห็นชอบ 4 เรื่องสําคัญเพื่อสร้างรากฐานรัฐบาลสู่ Open & Connected Government ดังนี้ 1. เห็นชอบหลักการ (ร่าง) แผนพัฒนารัฐบาลดิจิทัลของประเทศไทย พ.ศ. 2563 – 2565 2. เตรียมยกเลิกการขอสําเนาฯ จากประชาชน ภายในปี 2563 3. เตรียมให้ สํานักงาน กพร. กําหนดตัวชี้วัดให้หน่วยงานภาครัฐดําเนินการตามธรรมาภิบาลข้อมูลภาครัฐ ตามแนวทางที่ สพร. เสนอ ตั้งแต่ปี 2563 เป็นต้นไป และ 4. เปิดมาตรการระยะสั้นและระยะยาวเดินหน้าโครงการนําร่องศูนย์บริการแบบเบ็ดเสร็จของภาครัฐ (One - Stop Service) ซึ่งเป็นช่องทางดิจิทัลในการเข้าถึงบริการรัฐ ณ จุดเดียว (Digital Government Service) เพื่อรองรับการให้บริการประชาชน (Citizen Platform) ผู้ประกอบการ (Business Platform) และชาวต่างชาติ (Foreigner Platform)
รองนายกรัฐมนตรี ย้ําถึงการทํางานของคณะกรรมการพัฒนารัฐบาลดิจิทัล มีหน้าที่ทําให้การขับเคลื่อนนโยบายรัฐบาลดิจิทัล ไปสู่การปฏิบัติเกิดผลเป็นรูปธรรม โดยเฉพาะการบริหารจัดการการบูรณาการเชื่อมโยงข้อมูลBig Data ระหว่างหน่วยงานของภาครัฐและรัฐวิสาหกิจ เป็นไปอย่างมีระบบเชื่อมโยงข้อมูลถึงกันโดยคํานึงถึงความปลอดภัยในการเข้าถึงข้อมูลดังกล่าวในการนําไปใช้ประโยชน์และไม่ให้ส่งผลกระทบภายหลัง ทั้งนี้เพื่อให้การทํางานหน่วยต่าง ๆ ของภาครัฐเป็นไปอย่างมีประสิทธิภาพ และมีความเป็นเอกภาพเป็นไปในทิศทางเดียวกัน เพื่อขับเคลื่อนไปสู่การเป็นรัฐบาลดิจิทัล ตามเป้าหมายที่กําหนดไว้
นอกจากนี้ ได้กําชับสร้างการรับรู้เรื่องการขับเคลื่อนรัฐบาลดิจิทัล รวมถึงเรื่องของการยกเลิกสําเนาเอกสารบัตรประจําตัวประชาชนและทะเบียนบ้าน ตลอดจนเอกสารอื่น ๆ ในอนาคต ให้แก่หน่วยงานภาครัฐได้รับทราบ โดยเฉพาะหน่วยงานระดับปฏิบัติ เพื่อเตรียมความพร้อมรองรับดังกล่าวและปฏิบัติงานเป็นไปในทิศทางเดียวกัน ให้สามารถขับเคลื่อนนโยบายรัฐบาลดิจิทัลไปสู่การปฏิบัติได้อย่างแท้จริง สอดคล้องกับการพัฒนาประเทศ รวมถึงทันกับสถานการณ์โลกและเทคโนโลยีที่เปลี่ยนแปลง พร้อมกล่าวย้ําถึงการดําเนินการไปสู่รัฐบาลดิจิทัลของภาครัฐว่า ไม่เพียงจะเป็นการอํานวยความสะดวกด้านบริการให้แก่ประชาชนเท่านั้น แต่ยังจะเป็นการเพิ่มขีดความสามารถในการแข่งขันของประเทศ และแก้ปัญหาการลดความเหลื่อมล้ําในสังคมด้วย โดยเฉพาะทําให้ประชาชนสามารถเข้าถึงบริการข้อมูลและได้รับการดูแลในเรื่องต่าง เช่น เรื่องของ SME แบงค์ ด้านการเกษตร สาธารณสุข การศึกษา เป็นต้น
ด้าน นายกอบศักดิ์ ภูตระกูล รองเลขาธิการนายกรัฐมนตรีฝ่ายการเมือง เปิดเผยว่า รัฐบาลพร้อมฝ่าคลื่น Digital Disruption ด้วยการเร่งเดินหน้าตามมติที่ประชุมคณะกรรมการพัฒนารัฐบาลดิจิทัล ครั้งที่ 1/2562 ทั้งในเรื่องของการมองอนาคตประเทศผ่าน (ร่าง) แผนพัฒนารัฐบาลดิจิทัลของประเทศไทย พ.ศ. 2563 – 2565 โดย สํานักงานพัฒนารัฐบาลดิจิทัล (องค์การมหาชน) สพร. หรือ DGA ที่เป็นหน่วยงานหลักในการส่งเสริมและสนับสนุนการดําเนินการของหน่วยงานของรัฐและหน่วยงานอื่นเกี่ยวกับการพัฒนารัฐบาลดิจิทัล การลดภาระค่าใช้จ่ายประชาชน ด้วยการตั้งเป้าให้หน่วยงานราชการต้องยกเลิกเรียกสําเนาฯ โดยเฉพาะสําเนาบัตรประชาชนและสําเนาทะเบียนบ้านให้ได้ภายในปี 2563 ซึ่งก็จะเป็นไปตามแผนการดําเนินงานที่รัฐบาลวางเอาไว้ในการผลักดันให้เกิดการเชื่อมโยงข้อมูลของส่วนราชการเข้ากับศูนย์ข้อมูลต่างๆ อาทิ Linkage Center ของกรมการปกครอง Government Data Exchange (GDX) ของ DGA ข้อมูลการนําเข้าส่งออกเชื่อมโยงกับระบบ National Single Window (NSW) ของกรมศุลกากร เป็นต้น และสิ่งที่สามารถสร้าง Value มากที่สุดในยุคนี้คือ “ข้อมูล” รัฐบาลจึงกําหนดให้มีการนําธรรมาภิบาลข้อมูลภาครัฐ (Data Governance) มาเป็นแกนสําคัญในการประยุกต์ใช้ Big Data ภาครัฐที่มีอยู่มหาศาลเพื่อเพิ่ม Effectiveness ของนโยบายในการพัฒนาประเทศระยะยาว
รองเลขาธิการนายกรัฐมนตรีฝ่ายการเมือง ได้กล่าวเพิ่มเติมว่า เมื่อทุกหน่วยงานเชื่อมโยงข้อมูลมาที่ศูนย์แลกเปลี่ยนข้อมูลกลางภาครัฐ (Government Data Exchange: GDX) เรียบร้อยแล้ว โครงการที่จะเกิดขึ้นตามมาแน่นอน คือ โครงการนําร่องศูนย์บริการแบบเบ็ดเสร็จของภาครัฐ (One - Stop Service) ที่ คกก. DG เห็นชอบมาตรการระยะสั้นและระยะยาวตามที่ DGA เสนอเพื่อรองรับการให้บริการประชาชน (Citizen Platform) ผู้ประกอบการ (Business Platform) โดยในปี 2563 ให้สํานักงาน ก.พ.ร. และ DGA ร่วมกันดําเนินการการเพื่อขยายจํานวนใบอนุญาตในระบบ Biz Portal จาก 2563 40 ใบอนุญาต ใน 10 ธุรกิจ เป็น 78 ใบอนุญาต ใน 25 ธุรกิจ เพื่อให้บริการเบ็ดเสร็จแบบดิจิทัลเต็มรูปแบบครอบคลุมทุกกลุ่มเป้าหมาย พร้อมรองรับการยืนยันตัวตนด้วย Digital ID การยื่นคําขอ การอนุมัติ/อนุญาต การออกใบอนุญาต การชําระค่าธรรมเนียมแบบ e-Payment การออกใบอนุญาตแบบ e-Licensing และติดตามสถานะของการขออนุญาตได้ด้วย และให้หน่วยงานต่างๆ ใช้ Biz Portal หรือ เว็บไซต์ biz.govchannel.go.th เป็นอีกช่องทางในการอํานวยความสะดวกให้แก่ประชาชน และดําเนินการเชื่อมโยงระบบงานที่เกี่ยวข้องเข้ากับระบบ Biz Portal ในปี 2563 และให้หน่วยงานที่มีศูนย์ให้บริการร่วมในภูมิภาค และองค์กรปกครองส่วนท้องถิ่นที่มีความพร้อม เริ่มนําระบบ Biz Portal มาอํานวยความสะดวกแก่ผู้ประกอบการทั่วประเทศในการยื่นขอใบอนุญาตสําหรับประเภทธุรกิจหรือใบอนุญาตที่ให้บริการผ่านระบบ Biz Portal ได้แล้ว ภายใน 6 เดือน โดยให้มีการปรับปรุงระบบสามารถรองรับ และอีกช่องทางการอํานวยความสะดวกคือ การให้บริการชาวต่างชาติ (Foreigner Platform) สามารถรายงานตัว 90 วัน ผ่านแอปพลิเคชันโดยตรงกับสํานักงานตรวจคนเข้าเมืองได้ทุกที่ทั่วประเทศ และสําหรับมติในที่ประชุมวันนี้ท่านรองนายกรัฐมนตรีสมคิดเน้นย้ําว่า ให้เริ่มที่การพัฒนาบุคลากรภาครัฐก่อน โดยเฉพาะ CIO ของทุกกระทรวงให้เปลี่ยนบทบาทหน้าที่แบบเดิมสู่ Digital Transformation ให้ได้อย่างแท้จริงเพื่อให้แผนต่างๆ ที่วางไว้ก้าวหน้าได้อย่างรวดเร็ว
ทั้งนี้ คกก. DG มีเป้าหมายสําคัญในการปรับเปลี่ยนภาครัฐสู่รัฐบาลดิจิทัลภายใน 3 ปี ดังนี้ (1) จัดทําธรรมาภิบาลข้อมูลภาครัฐภายใน 3 ปี (2) ยกระดับทักษะดิจิทัลที่จําเป็นของคนภาครัฐภายใน 3 ปี (3) ข้อมูลดิจิทัลภายใน 3 ปี (4) ปรับบริการให้เป็นดิจิทัลภายใน 3 ปี (5) เกิดศูนย์แลกเปลี่ยนข้อมูลภาครัฐ (GDX) (6) เกิด Digital Platforms สําหรับบริการทุกภาคส่วน (7) ไม่ใช้สําเนาบัตรประชาชนและทะเบียนบ้านภายใน 1 ปี (8) เกิดบริการ One Stop Service สําหรับทุกภาคส่วน (9) เปิดเผยข้อมูลภาครัฐภายใน 3 ปี (10) สร้างการมีส่วนร่วมของประชาชนผ่าน e-Participation (11) การใช้ Data Analytic เพื่อใช้ประโยชน์ข้อมูลดิจิทัล ซึ่งการดําเนินงานตาม (ร่าง) แผนพัฒนารัฐบาลดิจิทัลของประเทศไทย พ.ศ. 2563 – 2565 ทั้งหมดนี้จะเป็น Digital Transformation ในการเดินหน้าสร้างรากฐานสู่ Open & Connected Government และการมีแผน Digitize เพื่อเป็นแนวทางในการดําเนินงานให้ทุกกระทรวงมุ่งสู่รัฐบาลดิจิทัลในที่สุด
-----------------
กลุ่มประชาสัมพันธ์และเผยแพร่ สํานักโฆษก